KOMISIJOS SPRENDIMAS
2006 m. spalio 6 d.
iš dalies keičiantis Sprendimo 2002/308/EB, nustatančio patvirtintų zonų ir patvirtintų ūkių, atsižvelgiant į vienos ar kelių žuvų ligų - virusinės hemoraginės septicemijos (VHS) arba infekcinės hematopoezinės nekrozės (IHN) - paplitimą, sąrašus, I ir II priedus
(pranešta dokumentu Nr. C(2006) 4362)
(Tekstas svarbus EEE)
(2006/674/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (1), ypač į jos 5 ir 6 straipsnius,
kadangi:
(1)
Komisijos sprendime 2002/308/EB (2) nustatomi patvirtintų zonų ir patvirtintų žuvininkystės ūkių, esančių nepatvirtintose zonose, atsižvelgiant į tam tikras žuvų ligas, sąrašai.
(2)
Danija, Vokietija ir Italija pateikė patvirtinamuosius dokumentus, siekdamos gauti nepatvirtintoje zonoje esančio patvirtinto ūkio, kuriame neužfiksuota virusinės hemoraginės septicemijos (VHS) ir infekcinės hematopoezinės nekrozės (IHN) atvejų, statusą tam tikriems ūkiams jų teritorijoje. Pateikti dokumentai rodo, kad šie ūkiai atitinka Direktyvos 91/67/EEB 6 straipsnyje nustatytus reikalavimus. Todėl jie atitinka patvirtintų ūkių, esančių nepatvirtintose zonose, statuso reikalavimus ir turėtų būti įtraukti į patvirtintų ūkių sąrašą.
(3)
Italija ir Jungtinė Karalystė pranešė apie VHS atvejus zonose, kuriose anksčiau šios ligos atvejų nebuvo nustatyta. Tačiau IHN atvejų šiose zonose neužfiksuota. Taigi šių zonų nebegalima nurodyti Sprendimo 2002/308/EB sąraše kaip neužkrėstų VHS.
(4)
Vokietija ir Italija pranešė apie VHS ir IHN atvejus ūkiuose, kuriuose anksčiau šių ligų atvejų nebuvo nustatyta. Todėl šių ūkių nebegalima nurodyti Sprendimo 2002/308/EB sąraše kaip neužkrėstų minėtomis ligomis.
(5)
Vokietija nurodė, kad vienas ūkis Šlėzvigo-Holšteino (Schleswig-Holstein) žemėje savo veiklą nutraukė. Todėl šio ūkio nebegalima nurodyti Sprendimo 2002/308/EB II priede.
(6)
Komisijos sprendime 2003/634/EB (3) patvirtinamos ir išvardijamos valstybių narių pateiktos programos, kuriomis siekiama gauti dėl VHS ir IHN patvirtintų zonų ir patvirtintų ūkių statusą.
(7)
Kipras ir Italija pranešė, kad tam tikros Sprendimu 2003/634/EB patvirtintos programos jau baigtos. Kipro pateiktuose dokumentuose nurodoma, kad visa šalies kontinentinė teritorija atitinka reikalavimus įgyti patvirtintos zonos statusą ir turėtų būti įtraukta į patvirtintų zonų sąrašą. Italijos pateiktuose dokumentuose nurodoma, kad vienas jos teritorijoje esantis ūkis atitinka reikalavimus įgyti patvirtinto ūkio nepatvirtintoje zonoje statusą ir turėtų būti įtrauktas į patvirtintų ūkių, esančių nepatvirtintose zonose, sąrašą.
(8)
Todėl reikėtų atitinkamai iš dalies keisti Sprendimą 2002/308/EB.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/308/EB iš dalies keičiamas taip:
1)
I priedas keičiamas šio sprendimo I priedo tekstu.
2)
II priedas keičiamas šio sprendimo II priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. spalio 6 d.